钦定古今图书集成/方舆汇编/职方典/第1269卷 > 《铜柱赋》曾鉴
## 钦定古今图书集成/方舆汇编/职方典/第1269卷 > 《铜柱赋》曾鉴

“维铜柱之攸建，于南服之沅陵。配遐烈于炎德，矻中
天而竞凌。何兹睹之伟丽，独夭矫而嵯峨。挟平沙之
浦溆，压会江之冲波。回山溪以襟绕，散葭茭之芊绵。
倚翠竹之媚爽，穆商风之洒然。丽孤标而莫拔，与秋
气而争高。散晨凄而夕洌，激素音之萧骚。原兹形之
所肇，历百世而有焉。在五季之分裂，有虎臣以南宣。”
乃歼妖孽，乃抚凶残。辟巨区于南海，腾威灵于百粤。
修岁事以来土，孰厥志之敢越？爰伐荆山，以采精铜。
以铸斯像，以昭武功。测日景之所向，示疆理之所极。
帝有美于兹烈，乃作式于新息。降是而迁，为世靡常。
或判或合，莫可殚详。暨我朝之龙兴，实天命之所届。
扫北鄙之烽烟，回南荒之痼瘵。高皇“正之以义，文皇
嘘之以仁。旖圣功之允赫，沐王泽之维新。上有哲后，
下有世臣。惟古彭氏，部曲翩翩。羌羽仪于上国，浃威
信于诸蛮。每应天而顺命，肆锄梗而削顽。沿晋宋之
褒典，著招讨之崇庸。迄大明之受命，爰献土以效忠。
颁符玺于魏阙，盟山河于巩固。合华夏以同归，誓赤
心之不负。”辞曰：“翼翼铜柱，壮国祚兮。冥冥孤标，清风
诩兮。自昔蛮彝，莫敢侮兮。暨我圣祖，受天命兮。有美
世臣，阚虓虎兮。历世相沿，为邦辅兮。有崇者爵，曰神
武兮。永昭休烈，于千古兮